REGULAMENTUL (CE) NR. 1236/2007 AL COMISIEI
din 22 octombrie 2007
de modificare a Regulamentului (CE) nr. 1974/2006 în vederea aplicării Regulamentului (CE) nr. 378/2007 al Consiliului privind modularea facultativă
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1698/2005 al Consiliului din 20 septembrie 2005 privind sprijinul pentru dezvoltare rurală acordat din Fondul European Agricol pentru Dezvoltare Rurală (FEADR) (1), în special articolul 91,
având în vedere Regulamentul (CE) nr. 1782/2003 al Consiliului din 29 septembrie 2003 de stabilire a normelor comune pentru programele de sprijin direct în cadrul politicii agricole comune și de stabilire a anumitor programe de sprijin în favoarea agricultorilor și de modificare a Regulamentelor (CEE) nr. 2019/93, (CE) nr. 1452/2001, (CE) nr. 1453/2001, (CE) nr. 1454/2001, (CE) nr. 1868/94, (CE) nr. 1251/1999, (CE) nr. 1254/1999, (CE) nr. 1673/2000, (CEE) nr. 2358/71 și (CE) nr. 2529/2001 (2), în special articolul 155,
având în vedere Regulamentul (CE) nr. 378/2007 al Consiliului din 27 martie 2007 de stabilire a normelor aplicabile modulării facultative plăților directe prevăzute de Regulamentul (CE) nr. 1782/2003 de stabilire a normelor comune pentru programele de sprijin direct în cadrul politicii agricole comune și de stabilire a anumitor programe de sprijin în favoarea agricultorilor și de modificare a Regulamentului (CE) nr. 1290/2005 (3), în special articolul 6 litera (b),
întrucât:
(1)
Articolul 1 din Regulamentul (CE) nr. 378/2007 prevede că statele membre în care se aplică, după intrarea sa în vigoare, sistemul de reduceri suplimentare în cazul plăților directe menționate la articolul 1 din Regulamentul (CE) nr. 1655/2004 al Comisiei din 22 septembrie 2004 de stabilire a normelor aplicabile tranziției de la sistemul de modulare facultativă, stabilit în temeiul articolului 4 din Regulamentul (CE) nr. 1259/1999 al Consiliului, la sistemul de modulare obligatorie stabilit de Regulamentul (CE) nr. 1782/2003 al Consiliului (4), sau care au fost scutite, în temeiul articolului 70 alineatul (4bis) din Regulamentul (CE) nr. 1698/2005, de obligația de cofinanțare a ajutorului comunitar pot aplica, în perioada 2007-2012, o reducere, denumită „modulare facultativă”, în cazul tuturor sumelor aferente plăților directe în sensul articolului 2 litera (d) din Regulamentul (CE) nr. 1782/2003 acordate pe teritoriul acestora pentru un an calendaristic determinat, în temeiul articolului 2 litera (e) din regulamentul respectiv.
(2)
Sumele nete obținute în urma modulării facultative sunt puse la dispoziția statelor membre în care acestea au fost generate ca ajutor comunitar pentru măsurile privind programarea dezvoltării rurale și sunt, prin urmare, alocate finanțării programelor pentru dezvoltare rurală în conformitate cu Regulamentul (CE) nr. 1698/2005 și cu regulamentele de punere în aplicare a acestuia, în special Regulamentul (CE) nr. 1974/2006 al Comisiei din 15 decembrie 2006 de stabilire a normelor de aplicare a Regulamentului (CE) nr. 1698/2005 al Consiliului privind sprijinul pentru dezvoltarea rurală acordat din Fondul European Agricol pentru Dezvoltare Rurală (FEADR) (5).
(3)
Anexa II la Regulamentul (CE) nr. 1974/2006, în conformitate cu care s-a elaborat conținutul programelor de dezvoltare rurală menționat la articolul 16 din Regulamentul (CE) nr. 1698/2005, conține în partea A punctul 6 un plan de finanțare cu două tabele care trebuie modificate pentru a permite statelor membre care aplică modularea facultativă să includă indicațiile privind sumele relative.
(4)
Sistemul privind modularea facultativă introdus prin Regulamentul (CE) nr. 378/2007 înlocuiește normele de bază stabilite prin Regulamentul (CE) nr. 1655/2004, care trebuie abrogat în consecință.
(5)
Cu toate acestea, este necesar să se asigure în continuare utilizarea sumelor reținute în conformitate cu sistemul de modulare facultativă instituit anterior prin articolul 4 din Regulamentul (CE) nr. 1259/1999 al Consiliului din 17 mai 1999 de stabilire a normelor comune pentru sistemul de sprijin direct în cadrul politicii agricole comune (6).
(6)
Măsurile prevăzute în prezentul regulament sunt conforme cu avizul Comitetului pentru dezvoltare rurală, al Comitetului de gestionare a plăților directe și al Comitetului fondurilor agricole,
ADOPTĂ PREZENTUL REGULAMENT:
Articolul 1
În anexa II la Regulamentul (CE) nr. 1974/2006, partea A se modifică după cum urmează:
1.
Tabelul de la punctul 6.1 se înlocuiește cu tabelul din anexa la prezentul regulament;
2.
Nota de subsol care corespunde titlului tabelului de la punctul 6.2 se înlocuiește cu următorul text:
„(1)
Tabelul 6.2 trebuie repetat pentru fiecare tip de regiune, precum și pentru sumele obținute în urma modulării facultative, în măsura în care programele de dezvoltare rurală acoperă diferite tipuri de regiuni și ratele de cofinanțare ale FEADR sunt diferențiate: regiunile care fac parte din obiectivul de convergență, regiunile ultraperiferice și insulele mici din Marea Egee, alte regiuni, sume obținute în urma modulării facultative.”
Articolul 2
Regulamentul (CE) nr. 1655/2004 se abrogă.
Cu toate acestea, statele membre continuă să aplice articolele 3, 4 și 5 din Regulamentul (CE) 1655/2004 în scopul utilizării sumelor reținute în conformitate cu articolul 1 din Regulamentul (CE) nr. 1655/2004 și articolul 4 din Regulamentul (CE) nr. 1259/1999.
Articolul 3
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 22 octombrie 2007.